Source: http://www.bihon.ro/victorie-in-ultima-secunda/news-20100405-01235168
Timestamp: 2018-04-22 06:56:52+00:00

Document:
Victorie în ultima secundă! - BIHON
5. aprilie 2010 11:27
Baschetbaliştii de la CSM Oradea au învins Elba Timişoara prin coşul lui Tyron Mitchell.
CSM Oradea a încheiat sezonul regulat cu o victorie spectaculoasă, obţinută în faţa propriilor suporteri, în partida cu ElbaTimişoara, scor 69-66. Succesul orădenilor a fost realizat în ultima secundă, prin coşul de trei puncte al lui Tyron Mitchell, care a fost de departe MVP-ul partidei.
Sfert secund de excepţie
Meciul a fost deosebit de echilibrat. Timişorenii au câştigat primul sfert, scor 16-19, dar elevii antrenorului Cristian Achim au reuşit un sfert secund de excepţie, câştigat cu 22-6! A fost o perioadă de joc excelent al gazdelor, asemănătoare cu sfertul trei din meciul cu Atlassib Sibiu, când scorul a fost de 15-4 pentru orădeni. CSM Oradea conducea la pauză cu 38-25, formaţia timişoreană fiind depăşită clar la toate capitolele. Echipa gazdă şi-a continuat iureşul în primele minute din sfertul trei, avantajul său crescând până la 18 puncte, scor 46-28 (’23). Oaspeţii şi-au revenit „din pumn”, recuperând treptat din handicap, scorul la finele sfertului trei fiind 54-50. Ultimul sfert a fost dramatic. Elba a reuşit să egaleze în minutul 37, scor 59-59, dar meciul s-a decis în ultimele secunde, gestionate în mod magistral de antrenorul Cristian Achim. Ştefan a marcat pentru 66-64 când mai erau 9 secunde, orădenii au făcut apoi repede un fault, Elba a egalat, scor 66-66, dar orădenii au mai avut patru secunde pentru un ultim atac. Tyron Mitchell, play-maker-ul gazdelor, a ieşit la rampă, reuşind să înscrie de la distanţă, scor 69-66, printr-o aruncare de senzaţie, deşi era marcat de un adversar. Marii jucători ies în evidenţă în momentele de cumpănă.
Mitchell a smuls victoria
Mitchell a reuşit astfel să decidă soarta partidei, spre imensa frustrare a timişorenilor, care nu şi-au putut reprima câteva gesturi lipsite de fair-play.
„Mă bucur foarte mult pentru acest succes, chiar dacă pe noi nu ne mai putea ajuta, fiind clasaţi pe locul nouă, indiferent de rezultat. Am dovedit fair-play, am jucat la victorie. Sunt foarte fericit pentru faptul că am reuşit să învingem şapte din cele opt echipe participante la play-off. Doar în faţa Mediaşului nu am reuşit să câştigăm. Ne dorim să tranşăm cât mai repede întâlnirea cu Gladiator, din primul tur al turneului play-out, pentru a scăpa de ameninţarea retrogradării”, a declarat după meci antrenorul Cristian Achim.
În primul tur din play-out, CSM Oradea va întâlni ultima clasată, Gladiator Cluj-Napoca, în sistem trei victorii din cinci meciuri. Primele două partide vor avea loc la Oradea, la 14-15 aprilie. Programul din play-off este următorul: U Mobitelco Cluj-Napoca – BC Mureş Târgu Mureş, Gaz Metan – Steaua, CSU Ploieşti – BCM U Piteşti, Atlassib Sibiu – Elba Timişoara.
CSM Oradea – Elba Timişoara 69-66 (16-19, 22-6, 16-25, 15-16)
CSM Oradea: Stretea, Martinovic 2, Szijártó, Maric 10 (2×3), Ştefan 2, Pascu, Mandic 19 (2×3), Lázár 8, Mitchell 25 (2×3), Gnjato 3, Paşca, Hora. Antrenor: Cristian Achim
Elba Timişoara: Dzambic 8 (2×3), Tudosă, Petrişoa, Velickovic 21 (5×3), Pesic 19 (4×3), Markovic, Păltinişanu, Grubisic 2, Czmor, Mihuţi, Talabă. Antrenor: Dragan Petricevic
Arbitri: Alexandru Olaru – Bukaresti László, Adrian Habor. Comisar FR Baschet: Mihai Aldea
Taguri: baschet, CSM Oradea - Elba Timişoara, masculin

References: CSM 

CSM 
 CSM 
 CSM 

CSM 

CSM 
 CSM